ANC kap media oor fokus op stadion-getalleManifesbekendstellings (kloksgewys ANC, DA, EFF) (Foto saamgestel uit Twitter-foto’s) Die ANC het die media Saterdag veroordeel dat hulle op stadiongetalle fokus tydens byeenkomste van politieke partye. Dit volg nadat ANC-ondersteuners twee weke gelede slegs ongeveer twee derdes van die 46 000-sitplek Nelson Mandela-stadion in Port Elizabeth gevul het vir die bekendstelling van die ANC se manifes vir die plaaslike verkiesing op 3 Augustus. Voor enige ondersoek gedoen is, het die ANC beweer dat sy lede nie by die stadion kon uitkom nie weens ŉ logistieke probleem in kommunikasie en diegene wat in die stadion was, is weg weens blootstelling aan die son. Zizi Kodwa, woordvoerder van die ANC, het Saterdag in ANC Today die media veroordeel dat hulle berig het oor die gebrekkige bywoning by die ANC se manifesbekendstelling, en gesê hul “beheptheid” met getalle is ŉ nuwe “stadionologie”. Kodwa het gesê die groot groep joernaliste wat op die Nelson Mandela-baai metro toegesak het, het baie minder belanggestel in die inhoud van die manifes as die aantal leë sitplekke in die stadion. “Kommentator ná kommentator het op nasionale televisie gespekuleer wat die afwesige lede kan beteken vir die toekoms van die regerende party,” het Kodwa bygevoeg. “Rubriek ná rubriek het woorde van ANC-beamptes, wat die rede vir die gebrekkige bywoning verduidelik het, uitmekaar gehaal en as nonsens afgemaak. Die ANC is al lankal daaraan gewoond dat rubriekskrywers en intellektueles in Suid-Afrika enigiets wat die ANC doen of sê, bejeën met minagting, sinisme en ŉ bespotting daarvan maak.” Terwyl Kodwa sy uitlatings Saterdag op die ANC se webwerf geskryf het, het Suid-Afrika se derde grootste opposisieparty, die Ekonomiese Vryheidsvegters, sy eie manifesbekendstelling by Orlando-stadion in Soweto gehou en bykans die 40 000 sitplekke volgepak. Die Demokratiese Alliansie kon nie verlede week die Rand-stadion in Johannesburg met sy 13 500 sitplekke vul nie, alhoewel die party verwag het dat ongeveer 20 000 persone sou opdaag. “Die beheptheid met sitplektellings by ANC-byeenkomste duur al voort sedert 1994,” het Kodwa gesê. “Dit is ŉ nuwe wetenskap van ‘stadionologie’. Dit sê veel meer van sy voorstanders as enigiets oor die ANC, wat nog steeds die ondersteuning van die meerderheid Suid-Afrikaners geniet.”